“พาณิชย์จังหวัดลำปาง” เดินหน้าช่วยเหลือเกษตรกรผู้ปลูกส้มเกลี้ยง
นางศรีสุรางค์ หล้าส่องสี พาณิชย์จังหวัดลำปาง ลงพื้นที่จัดทำสื่อประชาสัมพันธ์เชิญชวนซื้อและบริโภคส้มเกลี้ยง จังหวัดลำปาง พร้อมติดตามสถานการณ์ผลผลิตของเกษตรกรผู้ปลูกส้มเกลี้ยงจังหวัดลำปาง พร้อมนางสาวพานทอง เตชะพลี เลขานุการกลุ่มเกษตรกรผู้ปลูกส้มเกลี้ยงแปลงใหญ่ อำเภอแม่พริก จังหวัดลำปาง จากการทำสื่อประชาสัมพันธ์ส้มเกลี้ยงของจังหวัดลำปาง สามารถบริโภคได้หลายรูปแบบ เช่น การปอกเปลือกและบริโภคผลสด การคั้นน้ำส้มเกลี้ยง ยำส้มเกลี้ยง ซึ่งผลผลิตส้มเกลี้ยงของอำเภอแม่พริก จังหวัดลำปาง ฤดูการเก็บเกี่ยวผลผลิตปี 2564 ผลผลิตจะออกสู่ตลาดประมาณเดือนสิงหาคมถึงเดือนกันยายน 2564 ประมาณ 100 ตัน คาดว่าจะสามารถเกี่ยวผลผลิตเสร็จสิ้นประมาณเดือนพฤศจิกายน ขณะนี้ผลผลิตเริ่มทยอยออกสู่ตลาดประมาณ 20% ราคาขายส่งกิโลกรัมละประมาณ 10-15 บาท ราคาขายปลีกกิโลกรัมละ 15-20 บาทสำนักงานพาณิชย์จังหวัดลำปาง มีแนวทางการช่วยเหลือเกษตรกร โดยทำการประชาสัมพันธ์รณรงค์การบริโภคส้มเกลี้ยงผ่านช่องทาง online โดยร่วมกับบริษัท ไปรษณีย์ไทย จำกัด สนับสนุนกล่องบรรจุผลไม้ ที่ได้รับการส่งเสริมจากกรมการค้าภายใน กระทรวงพาณิชย์ เพื่อจัดส่งไปยังผู้บริโภคปลายทาง โดยไม่มีค่าขนส่ง ขณะนี้กระจายผลผลิตไปแล้วประมาณ 5,000 กิโลกรัม (5 ตัน) นอกจากนี้ เพิ่มช่องทางการตลาดโดยให้เกษตรกรผู้ปลูกส้มเกลี้ยงจังหวัดลำปางนำผลผลิตมาจำหน่ายภายในงานแสดงสินค้าและจับคู่เจรจาธุรกิจการค้า (Business Matching) ผ่านระบบออนไลน์ ในวันที่ 3-5 กันยายน 2564 ณ ลานอเนกประสงค์ ชั้น G ศูนย์การค้าเซ็นทรัลพลาซ่า ลำปาง เพื่อช่วยเหลือผู้ประกอบการสินค้าเกษตรที่ไม่สามารถพบปะเจรจาการค้ากับลูกค้าด้วยระบบปกติได้เนื่องจากสถานการณ์แพร่ระบาดของโรคโควิด-19 อีกทั้งประสานจุดจำหน่ายเพื่อให้เกษตรกรออกมาจำหน่ายโดยตรงทั้งที่ ปั๊มน้ำมัน ป.ต.ท(ตามที่ได้ประสานไว้) ห้างสรรพสินค้า (เซ็นทรัล,แม็คโคร,เทสโก้และบิ๊กซี) ทุกแห่งยินดีจัดจุดให้เกษตรกรนำส้มเกลี้ยงมาจำหน่าย